เตรียมตัว! กกพ. จ่อรับซื้อไฟฟ้าขยะ 100 MW เปิดยื่นคำร้อง 17-21 ต.ค. นี้
กกพ. เตรียมรับซื้อไฟฟ้าขยะชุมชน 100 MW เพื่อจ่ายไฟฟ้าเข้าระบบในเชิงพาณิชย์ (COD) ในวันที่ 31 ธ.ค. 62 โดยจะเปิดยื่นคำร้อง 17-21 ต.ค. ประกาศผล 17 พ.ย. 
1 ส.ค. 2559

คณะกรรมการกำกับกิจการพลังงาน (กกพ.) เปิดเผยว่า กกพ.จะรับซื้อไฟฟ้าจากขยะชุมชน จำนวน 100 เมกะวัตต์ (MW) เพื่อจ่ายไฟฟ้าเข้าระบบในเชิงพาณิชย์ (COD) ภายในวันที่ 31 ธันวาคม 2562 โดยจะเปิดให้ยื่นคำร้องและข้อเสนอขอขายไฟฟ้าระหว่างวันที่ 17-21 ตุลาคม 2559 และจะประกาศรายชื่อผู้ที่ได้รับการคัดเลือก วันที่ 17 พฤศจิกายน 2559
ทั้งนี้ กกพ.ได้เปิดให้ทุกทุกภาคส่วนที่เกี่ยวข้องได้มีส่วนร่วมในการพิจารณา (ร่าง) ประกาศและหลักเกณฑ์การรับซื้อไฟฟ้าโครงการผลิตไฟฟ้าจากขยะชุมชน ในรูปแบบ Feed-in Tariff พ.ศ. …. ผ่านทางเว็บไซต์สำนักงาน www.erc.or.th ตั้งแต่วันที่ 1-15 สิงหาคม 2559
สำหรับร่างประกาศการรับซื้อไฟฟ้าจากขยะชุมชนดังกล่าว มีเป้าหมายการรับซื้อไฟฟ้าที่กำลังการผลิตติดตั้งประมาณ 100 MW เพื่อให้ครบตามแผนพัฒนาพลังงานทดแทนและพลังงานทางเลือก พ.ศ. 2558-2579 (AEDP) จำนวน 500 MW
ซึ่งเป็นการดำเนินงานตามมติคณะกรรมการนโยบายพลังงานแห่งชาติ (กพช.) ในการประชุมครั้งที่ 2/2558 ครั้งที่ 2/2558 (ครั้งที่ 2) เมื่อวันที่ 15 ธันวาคม 2558 ที่มีมติเห็นชอบอัตรารับซื้อไฟฟ้าจากพลังงานหมุนเวียนในรูปแบบ FiT สำหรับการประกาศรับซื้อไฟฟ้าจากพลังงานเวียนปี 2558 และครั้งที่ 5/2558 (ครั้งที่ 5) เมื่อวันที่ 21 เมษายน 2558 โดยไม่ต้องผ่านกระบวนการแข่งขันด้านราคา (Competitive Bidding)
สำหรับ กำหนดเวลาการรับซื้อไฟฟ้าจากโครงการดังกล่าว กกพ.ได้กำหนดระยะเวลาออกเป็น การไฟฟ้าฝ่ายจำหน่ายเปิดรับตรวจจุดเชื่อมโยงโครงข่ายระบบไฟฟ้าระหว่างวันที่ 5-16 กันยายน 2559 ,ยื่นคำร้องและข้อเสนอขอขายไฟฟ้า ระหว่างวันที่ 17-21 ตุลาคม 2559 ,ประกาศรายชื่อผู้ที่ได้รับการคัดเลือก วันที่ 17 พฤศจิกายน 2559 และการไฟฟ้าฝ่ายจำหน่ายและผู้ได้รับคัดเลือกลงนามในสัญญาซื้อขายไฟฟ้า ภายในวันที่ 17 มีนาคม 2560  ขณะที่โครงการดังกล่าวจะต้องดำเนินการจ่ายไฟฟ้าเข้าระบบ ภายในวันที่ 31 ธันวาคม 2562  